CELEX: 62016TN0314
Language: el
Date: 2016-12-15 00:00:00
Title: Υπόθεση T-314/16: Προσφυγή-αγωγή της 15ης Δεκεμβρίου 2016 — MS κατά Επιτροπής

27.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 63/29
            
         Προσφυγή-αγωγή της 15ης Δεκεμβρίου 2016 — MS κατά Επιτροπής
   (Υπόθεση T-314/16)
   (2017/C 063/40)
   Γλώσσα διαδικασίας: η γαλλική
   
      Διάδικοι
   
   
      Προσφεύγων-ενάγων: MS (Castries, Γαλλία) (εκπρόσωποι: L. Levi και M. Vandenbussche, δικηγόροι)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Ο προσφεύγων-ενάγων ζητεί από το Γενικό Δικαστήριο:
   
               —
            
            
               να κρίνει την παρούσα προσφυγή-αγωγή παραδεκτή και βάσιμη·
            
         συνακολούθως:
   
               —
            
            
               να ακυρώσει την από 2 Φεβρουαρίου 2016 απόφαση της Επιτροπής περί αρνήσεως παροχής προσβάσεως στα έγγραφα και την από 19 Απριλίου 2016 απόφαση με την οποία επικυρώθηκε η ως άνω άρνηση·
            
         
               —
            
            
               να αποφασίσει ότι είναι επιβεβλημένη η ικανοποίηση της απορρέουσας από την υπαίτια συμπεριφορά της Ευρωπαϊκής Επιτροπής ηθικής βλάβης του, που αποτιμάται κατά δίκαιη και εύλογη κρίση σε 20 000 ευρώ·
            
         
               —
            
            
               να καταδικάσει την καθής-εναγομένη στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής, ο προσφεύγων-ενάγων προβάλλει έναν μόνο λόγο, που αντλείται από παράβαση του κανονισμού 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43), και ιδίως των άρθρων 2 και 4 του εν λόγω κανονισμού.
   Κατά τον προσφεύγοντα-ενάγοντα, η Επιτροπή, προκειμένου να αρνηθεί την παροχή προσβάσεως στα ζητηθέντα έγγραφα, προέβαλε δύο εξαιρέσεις που παρατίθενται στο άρθρο 4 του κανονισμού 1049/2001, ήτοι, αφενός, την εξαίρεση που συνίσταται στην προστασία της ιδιωτικής ζωής και της ακεραιότητας του ατόμου και, αφετέρου, την εξαίρεση που συνίσταται στην προστασία των ενδίκων διαδικασιών. Κατά την άποψη του προσφεύγοντος-ενάγοντος, η Επιτροπή δεν απέδειξε, όμως, ότι η γνωστοποίηση των εν λόγω εγγράφων θα έθιγε την προστασία της ιδιωτικής ζωής και της ακεραιότητας των προσώπων των οποίων τα ονόματα μνημονεύονταν στα εν λόγω έγγραφα. Εξάλλου, κατά την άποψη του προσφεύγοντος-ενάγοντος, η διαβίβαση των δεδομένων προσωπικού χαρακτήρα που περιέχονται στα εν λόγω έγγραφα είναι απολύτως αναγκαία για να γίνουν κατανοητές οι αιτιάσεις που έχουν διατυπωθεί εις βάρος του προσφεύγοντος-ενάγοντος. Κατά την άποψη του προσφεύγοντος-ενάγοντος, σε περίπτωση μη υπάρξεως της δυνατότητας αυτής, ο προσφεύγων-ενάγων δεν τελεί υπό καθεστώς ισότητας των όπλων και δεν είναι σε θέση να προετοιμάσει επαρκώς την άμυνά του. Αντιθέτως, κατά τον προσφεύγοντα-ενάγοντα, η πρόσβαση στα έγγραφα, καθώς και στα δεδομένα προσωπικού χαρακτήρα που αυτά περιέχουν, είναι αναγκαία, δικαιολογημένη και έχει αναλογικό χαρακτήρα εν σχέσει προς τον σκοπό της χρηστής διοικήσεως, της προστασίας των δικαιωμάτων άμυνας και του σεβασμού της ιδιωτικής ζωής του προσφεύγοντος-ενάγοντος. Κατά την άποψη του προσφεύγοντος-ενάγοντος, η Επιτροπή διαπράττει, κατά μείζονα λόγο, προσβολή της ιδιωτικής ζωής του προσφεύγοντος-ενάγοντος στο μέτρο που δεν προβαίνει κατά θεμιτό τρόπο σε επεξεργασία των δεδομένων προσωπικού χαρακτήρα που τον αφορούν.
   Επικουρικώς, ο προσφεύγων-ενάγων υπογραμμίζει ότι οι εξαιρέσεις που προβλέπονται από το άρθρο 4 αποκλείουν τη γνωστοποίηση του ζητηθέντος εγγράφου μόνον εάν η γνωστοποίηση αυτή δεν δικαιολογείται από δημόσιο συμφέρον. Ο προσφεύγων-ενάγων υποστηρίζει ότι τα θεμελιώδη δικαιώματα, ιδίως δε τα δικαιώματα άμυνας, μπορούν να αποτελούν ένα τέτοιο δημόσιο συμφέρον.
   Με την απόφασή της περί απορρίψεως της επιβεβαιωτικής αιτήσεως, η Επιτροπή περιορίσθηκε, κατά την άποψη του προσφεύγοντος-ενάγοντος, στο να παραθέσει μια αιτιολογία που ήταν αμιγώς γενικής φύσεως καθόσον το εν λόγω θεσμικό όργανο δεν αποσαφήνισε με ποιον τρόπο η μερική πρόσβαση στα εν λόγω έγγραφα θα έθετε σε κίνδυνο το συμφέρον που συνίσταται στην προστασία των δεδομένων προσωπικού χαρακτήρα και της ιδιωτικής ζωής των ατόμων των οποίων τα ονόματα μνημονεύονται στα εν λόγω έγγραφα.
   Τέλος, ο προσφεύγων-ενάγων υποστηρίζει ότι οι παράνομες ενέργειες της Επιτροπής αποτελούν ισάριθμα πταίσματα που του έχουν προξενήσει πραγματική και βέβαιη ζημία.